Hubbard: 'Dankie dat ek kan deelneem' | Netwerk24
Die gewigopteller Laurel Hubbard het die Internasionale Olimpiese Komitee (IOK) vir sy inklusiewe beleid bedank. Dié beleid stel haar in staat om Maandag as die eerste openlik transgender atleet aan die Olimpiese Spele deel te neem.
Laurel Hubbard sal Maandag by die Olimpiese Spele geskiedenis maak. Foto: Getty Images
Die 43-jarige Nieu-Seelander het eers as 'n man deelgeneem voordat hy in 2013 van geslag verander het.
Sy het gekwalifiseer om in die 87+kg-swaargewigafdeling mee te ding.
Haar kwalifisering was egter omstrede, met kritici wat sê as jy deur manlike puberteit is, sal jy selfs ná jou oorgang na 'n vrou steeds sekere kragvoordele behou.
"Ek sien die Olimpiese Spele as 'n globale viering van ons hoop, ideale en waardes en wil die IOK bedank vir sy verbintenis om sport inklusief en toeganklik te maak," sê Hubbard in 'n verklaring.
Die IOK het in 2015 die weg vir transgender atlete gebaan om aan Olimpiese vrouenommers deel te neem.
Hy het riglyne opgestel wat bepaal dat hul testosteroon-vlakke vir minstens 12 maande voor hul eerste kompetisie minder as 10 nanomoles per liter moes wees.
Richard Budgett, die IOK se mediese direkteur, sê elke federasie moet self besluit oor reëls vir insluiting.
"Transvroue is vroue" en moet in vrouesport ingesluit word "waar dit moontlik is", sê Budgett.
"Federasies moet vrouesport probeer beskerm. Die wetenskap sal help, ervaring en tyd sal help."
Wetenskaplikes sê egter die IOK het nie behoorlik gekyk na die biologiese voordele wat persone het wat as 'n seun puberteit bereik het nie, veral ten opsigte van been- en spierdigtheid.
Kereyn Smith, sekretaris-generaal van die IOK, sê dit is belangrik om te onthou daar is 'n "persoon" midde-in dié debat.
Mark Cooper van die Internasionale Gewigoptelfederasie (IWF) sê dit is 'n komplekse kwessie en die beheerliggaam leer steeds daaroor.